## El Centre del Carme i DocsValencia celebren una marató de curtmetratges valencians

*** ‘Fragments’ reunix una cuidada selecció de treballs firmats per cineastes valencians
* La mostra, que se celebra el 10 i l’11 de maig, compta amb la participació del Consorci de Museus i el suport de la Fundació SGAE**

El Centre del Carme Cultura Contemporània (CCCC) es transformarà, el cap de setmana del 10 i 11 de maig, en una sala de projeccions oberta al públic per a acollir una marató de curtmetratges valencians.

DocsValencia-Espai de No Ficció presenta ‘Fragments’, una secció dedicada en exclusiva a curtmetratges realitzats per cineastes de la Comunitat Valenciana, amb el suport de Fundació SGAE i la participació del Consorci de Museus de la Comunitat Valenciana.

Al llarg de tot el cap de setmana, el públic podrà gaudir d’una marató de cine amb entrada lliure. A més, cada sessió comptarà amb la presentació dels propis directors i directores, que seran presents per a compartir el seu treball i participar en una breu ronda de preguntes i respostes amb el públic assistent.

En esta edició, destaquen treballs com *A lo loco*, de Vicent Peris, que oferix una mirada honesta sobre els desafiaments de la salut mental en el sistema públic; *Coolor ‘92*, de Carlos Baixauli, que recupera el cas Alcàsser des d’una nova perspectiva; o *Flors de plàstic*, d’Adán Aliaga, un ritual domèstic que es convertix en cine de memòria.

També se sumen títols com *Jarque. L’home objectiu*, de Laia Rico, sobre el fotògraf Francesc Jarque; *Los chicos con las chicas*, de Clàudia García de Mateos, una reflexió generacional sobre els estereotips de gènere, i *Este es el diario no tan secreto de Raquel*, en què la directora, Raquel Agea Ramos, revisita els seus escrits adolescents.

Algunes peces posen el focus en la col·lectivitat, com *Pólvora cos so*, d’Andreu Signes, un retrat sonor de la *mascletà*; o *Futuro*, d’Amanda Cots i Ángel Suárez, que acompanya dos jóvens amics en les ruïnes de l’Havana.

En la mostra hi ha espai també per a l’experimentació formal, com en *Aer*, de Josué Vergara i El Claroscuro Films, una peça inspirada en la partitura de l’Exèrcit de l’Aire i de l’Espai.

Els últims títols de la selecció arrepleguen l’impacte emocional i material de la riuada del passat octubre. *Tras la superficie,* d’Iván Fernández González, documenta les zones més afectades; *Voces de una calle*, d’Elena Soler, recupera els relats de veïnes i veïns, i *Volver a pasar*, d’Ana Victoria Pérez (Bebé), reconstruïx els dies posteriors des d’un punt de vista íntim i sensorial.

Amb esta programació, DocsValencia i el Centre del Carme reforcen el seu vincle amb el territori i amb les noves veus del cine de no ficció. ‘Fragments’ no només reivindica el curtmetratge valencià, sinó que el situa en el centre d’una experiència cinematogràfica oberta, accessible i col·lectiva.

Fecha: 24/04/2025